als_Latn dik_Latn sag_Latn
(Intervista ekskluzive) Majlind Lazimi: “Largimi im dhe i drejtorëve të tjerë, një puç institucional”
Nga Elton Dono
Ish-drejtori i Postës Shqiptare, Majlind Lazimi, u shkarkua disa ditë më parë nga pozicioni që mbante prej 3 vitesh në krye të këtij institucioni.
Largimi i zyrtarit të lartë u krye nga ministrja Milva Ekonomi përmes një shkrese zyrtare.
Pas këtij pushimi nga puna, vetë Lazimi e ka paditur penalisht në prokurori ministren Ekonomi referuar nenit 248 të kodit penal.
Vetëm pak ditë pas këtij pushimi nga puna, Lazimi vjen në një intervistë për Blitz.al, ku saktëson gjithçka që ka ndodhur, pushimin nga puna, kallëzimin penal, arritjet e Postës Shqiptare në kohën që ai ka qenë në krye të institucionit më të vjetër në vend, si dhe për të folur mbi programin ekonomik dhe aleancat e mundshme të LSI-së pas zgjedhjeve të 25 qershorit.
Z.Lazimi, jeni shkarkuar nga detyra si drejtor i Përgjithshëm i Postës Shqiptare dhe keni kryer një denoncim ndaj ministres Ekonomi. I qëndroni ende këtij denoncimi dhe a mendoni se ishte një shkarkim politik, si shumë drejtorë të LSI-së të shkarkuar?
-Po, është e vërtetë që kam bërë një kallëzim penal në adresë të ministres Ekonomi në lidhje me lirimin tim të paligjshëm nga detyra e drejtorit të Përgjithshëm të Postës Shqiptare, duke iu referuar Nenit 248 të Kodit Penal. Akoma edhe sot nuk kam një motivacion për shkarkimin tim. Besoj se nuk ka vend për aludime nëse është hakmarrje politike apo jo. Edhe gjatë ditëve të fundit, drejtori i ri i postës, që është nga radhët e PS-se, ka filluar me intimidimin e punonjësve dhe largimet nga puna të pajustifikuara të disa drejtuesve të Postës Shqiptare në të gjithë Shqipërinë, duke i zëvendësuar ata me militantë të PS-së. Këto janë fakte të mjaftueshme që dëshmojnë se i gjithë ky proces është një “puç institucional” dhe farsë politike e turpshme në kurriz të interesave të shtetit.
Kush mendoni se është fajtori direkt për shkarkimin tuaj? Ministrja Ekonomi apo dikush tjetër?
-Normalisht që është një urdhër politik që është ekzekutuar në mënyrë të paligjshme nga ministrja Ekonomi.
Pretendoni ta fitoni këtë gjyq, apo është kjo një shenjë për të treguar se nuk dorëzoheni individualisht apo edhe politikisht?
-Jam i sigurt se drejtësia do të triumfojë për të vënë në vend të drejtën time, integritetin dhe profesionalizmin.
Përse nuk zgjodhët të njëjtën rrugë si drejtorët e tjerë të forcës politike ku ju jeni pjesë, duke mos kryer denoncim?
-Rasti im ishte më flagranti, në kundërshtim të plotë të ligjit dhe shfaqje e hapur e abuzimit me detyrën nga ana e ministres. Politika nuk mund te jetë “gijotinë” për përkushtimin, ndershmërinë, profesionalizmin dhe integritetin e një zyrtari publik. Duhet dhënë shembulli në syrin e opinionit publik që askush nuk mund të dalë mbi ligjin, qoftë edhe një ministër.
Mund të na rendisni disa prej arritjeve të Postës Shqiptare përgjatë kohës kur ju ishit në krye të saj, si dhe çfarë mendoni se mund të ishte bërë më mirë?
-E kam të vështirë që të përmend të gjitha arritjet në një intervistë, por mund të konfirmoj që në 2013-n Posta Shqiptare ishte kompani me humbje, ndërkohë gjatë 3 viteve që pata privilegjin ta drejtoja doli me fitim (2014, 2015, 2016). Në kohën kur qeveria ngriu pagat për 3 vite, vetëm Posta Shqiptare rriti në 2015-n pagat me 10%, sikurse edhe i rritëm sërish me 10% në maj të 2017-s, duke mos cenuar fitimin e kompanisë. Gjatë 3 viteve, posta arriti të nënshkruante me dhjetëra marrëveshje të reja me institucione shtetërore, me bankat e nivelit të dytë etj. Tregtia online përmes Postës Shqiptare njohu një bum të jashtëzakonshëm duke u rritur me 40% në vit të ardhurat tona. Kemi rikonstruktuar me fondet tona (jo të buxhetit) mbi 50 zyra postare në të gjithë Shqipërinë, duke e përmirësuar dukshëm infrastrukturën fizike, imazhin dhe cilësinë e shërbimeve tona për mbi 1 milion klientë. Më duhet ta them që këto arritje kanë ardhur pa asnjë ndihmë nga qeveria, përkundrazi qeverinë e kemi pasur kundra qoftë në liberalizimin e tregut postar, në heqjen e ekskluzivitetit të postës për pagesat e energjisë elektrike, në tentativën për heqjen e pensioneve nga posta drejt bankave, në uljen e përjashtimit të pragut doganor nga qeveria për blerjet online që u bë në gusht të 2016-s dhe për të cilën ne ishim kundër sepse godiste konsumatorin shqiptar. Për të mos përmendur projektet tona strategjike, siç ishte projekti i “Postbank”, që asnjëherë nuk u mbështet nga qeveria. Pra, janë një sërë iniciativash nga ana e qeverisë, që synonin ta godisnin institucionin më të vjetër dhe emblematik të shtetit shqiptar….
A ju ka mbetur ndonjë peng nga kjo detyrë që nuk arritët ta kryenit apo përfundonit?
-Përpos projektit strategjik të “Postbankës”, në fakt për një javë do të bëhej inaugurimi i zyrave qendrore të Postës Shqiptare, pas 2 vitesh rikonstruksion. Besoj se ky institucion me rëndësi kombëtare meritonte një godinë dinjitoze dhe moderne sepse kishte që në vitet ‘80 që nuk kishte asnjë investim në zyrat qendrore.
Tashmë, pas shkarkimit nga kjo detyrë, a do të përkushtoheni në programin ekonomik të LSI-së? Cili do të jetë impakti i këtij programi në jetën ekonomike të shqiptarëve?
-LSI është e vetmja forcë politike që ka publikuar programin e saj ekonomik dhe në thelb ka uljen e taksave, rritjen e prodhimit dhe investimeve dhe hapjen e vendeve të reja të punës. Ky është një program realist, larg populizmit dhe me masa konkrete për të gjithë sektorët, me qëllimin final për të luftuar varfërinë, forcuar klasën e mesme si motor të ekonomisë dhe konsoliduar biznesin e madh.
Si një specialist i ekonomisë dhe pjesë e LSI-së, mund të na shpjegoni se si do të krijohen 170.000 vende pune nga kjo parti për shqiptarët në 4 vitet e ardhshme?
-Ne tashmë kemi identifikuar sektorët me potencial të lartë punësimi, konkretisht: bujqësinë, turizmin, infrastrukturën dhe industrinë, si dhe shërbimet profesionale. Në bujqësi, agro-industri dhe në sektorët e tjerë ekonomia shqiptare ka potencial për 50 mijë vende të reja pune përmes një pakete fiskale stimuluese (0 % TVSH, 0% tatim fitimi) dhe subvencioneve direkte për fermerët. Turizmi është një potencial i pashfrytëzuar që mund të hapë edhe 50 mijë vende të reja pune nëse rrisim kapacitetet akomoduese përmes resorteve turistike. Propozimi ynë është që në këto projekte strategjike të prezantohet koncepti i “bashkë-aksionerit” të shtetit, pronarit privat dhe investitorit. Infrastruktura ka nevojë për investime reale në rrugë, porte, aeroporte etj., jo shpenzime në fasada. Së bashku me investimet në manifakturë, përmes edhe zonave të lira ekonomike dhe parqeve industriale, ekonomia ka potencial për hapjen e 50 mijë vendeve të reja të punës. Shërbimet profesionale në konsulencë ligjore, financiare, IT etj., duke shfrytëzuar potencialin e të rinjve tanë me edukimin përkatës dhe aftësitë e gjuhëve të huaja, janë një burim i mirë për të hapur edhe 20 mijë vende të reja pune.
Cila është forca politike me të cilën duhet të futet në koalicion LSI për të qeverisur 4 vitet e ardhshme dhe si e shikoni ju panoramën e partive politike në zgjedhjet e 25 qershorit?
-Ne jemi të fokusuar për t’u dhënë ofertën tonë politike dhe ekonomike shqiptarëve, e cila është alternativa më serioze për një jetë më të mirë, për shumë punësim dhe mirëqenie. Përballë kemi alternativat e batutave me “tepsi” që tallen me inteligjencën e qytetarëve. Ne jemi optimistë që me alternativën tonë për qeverisjen e nesërme, shumica e shqiptarëve do të votëbesojnë LSI-në për të qenë forcë e parë në këto zgjedhje. Çështja e koalicioneve do të diskutohet pas 25 qershorit dhe në çdo rast do të jetë një vendim që do të reflektojë verdiktin e qytetarëve dhe piketat programore. /Blitz.al/
als_Latn war_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn